รัฐบาลไทย-ข่าวทำเนียบรัฐบาล-แรงงานชี้แจงลูกจ้างบริลเลียนท์ฯ รับเงินสงเคราะห์เพิ่ม 12 ล้านบาท หลังชุมนุมติดตามข้อเรียกร้อง
วันพฤหัสบดีที่ 16 ธันวาคม 2564
แรงงานชี้แจงลูกจ้างบริลเลียนท์ฯ รับเงินสงเคราะห์เพิ่ม 12 ล้านบาท หลังชุมนุมติดตามข้อเรียกร้อง
แรงงานชี้แจงการช่วยเหลือลูกจ้างบ.บริลเลียนท์ฯ ที่เดินทางมาชุมนุมหน้ากระทรวงฯ เพื่อติดตามข้อเรียกร้องที่ขอให้ช่วยเหลือ โดยระเบียบกองทุนสงเคราะห์ลูกจ้างที่แก้ไขเพิ่มอัตราเงินสงเคราะห์มีผลบังคับใช้ ลูกจ้างบริลเลียนท์ฯ ได้รับเงินเพิ่มรวม 12 ล้านบาท
นายวรรณรัตน์ ศรีสุขใส ผู้ตรวจราชการกระทรวงแรงงานเปิดเผยว่า กรณีสหภาพแรงงานไทรอัมพ์อินเตอร์เนชั่นเนลแห่งประเทศไทย พร้อมด้วยตัวแทนลูกจ้าง บริษัท บริลเลียนท์ อัลไลแอนซ์ ไทย โกลบอล จํากัด รวมตัวกันจํานวน77คน เดินทางมาที่กระทรวงแรงงานพร้อมยื่นหนังสือถึงรัฐมนตรีว่าการกระทรวงแรงงาน ขอให้ติดตามการช่วยแก้ปัญหาของลูกจ้างตามข้อเรียกร้อง 4 ข้อ โดยท่านสุชาติ ชมกลิ่น รัฐมนตรีว่าการกระทรวงแรงงานได้ให้ความห่วงใยมอบหมายให้มารับหนังสือดังกล่าวและชี้แจงให้ลูกจ้างทราบว่า หลังจากที่ลูกจ้างถูกเลิกจ้างแล้วนั้น กระทรวงแรงงานได้ช่วยเหลือลูกจ้างโดยจ่ายเงินสงเคราะห์จากกองทุนสงเคราะห์ลูกจ้าง แก่ลูกจ้าง จํานวน1,388คน เป็นเงินจํานวน22,321,856บาท และสํานักงานประกันสังคมจ่ายเงินประกันการว่างงานแก่ลูกจ้าง เป็นเงินจํานวน65,540,768บาท ในส่วนของคดีอาญาศาลได้ออกหมายจับนายจ้างแล้ว เจ้าหน้าที่ตํารวจ สน.บางเสาธง และสํานักงานตํารวจแห่งชาติ จะเป็นผู้ดําเนินการเร่งรัดให้เป็นไปตามหมายจับต่อไป ส่วนเรื่องทางคดีแพ่งพนักงานตรวจแรงงานโดยนิติกรของกรมสวัสดิการและคุ้มครองแรงงานได้ยื่นฟ้องต่อศาลแรงงานภาค 1 โดยศาลได้พิพากษาให้นายจ้างจ่ายค่าชดเชยกับลูกจ้าง ขั้นตอนต่อไปเป็นการบังคับคดีตามขั้นตอนของศาล ส่วนเรื่องให้กระทรวงแรงงานจ่ายเงินสงเคราะห์ลูกจ้างเพิ่มให้กับลูกจ้างนั้น คณะกรรมการกองทุนสงเคราะห์ลูกจ้างได้ดําเนินการแก้ไขระเบียบคณะกรรมการกองทุนสงเคราะห์ลูกจ้าง ว่าด้วย การจ่ายเงินสงเคราะห์ อัตราเงินที่จะจ่าย และระยะเวลาการจ่ายกรณีการระบาดของโรคติดเชื้อไวรัสโคโรนา 2019(Coronavirus Disease (COVID-19)) พ.ศ.2564โดยปรับเพิ่มอัตราเงินสงเคราะห์ ดังนี้1.กรณีนายจ้างเลิกจ้างโดยไม่จ่ายค่าชดเชยให้ปรับเงินสงเคราะห์จากอัตราเดิม คือ“จาก 30 เท่า เป็น 60 เท่าของอัตราค่าจ้างขั้นต่ําสําหรับลูกจ้างที่ทํางานติดต่อกันครบ 120 วัน แต่ไม่ครบ 3 ปีจาก 50 เท่า เป็น 80 เท่าของอัตราค่าจ้างขั้นต่ําสําหรับลูกจ้างที่ทํางานติดต่อกันครบ 3 ปี แต่ไม่ครบ 10 ปี และจาก 70 เท่า เป็น 100 เท่าของอัตราค่าจ้างขั้นต่ําสําหรับลูกจ้างที่ทํางานติดต่อกันครบ 10 ปีขึ้นไป”2.กรณีเงินอื่นนอกจากค่าชดเชยให้ปรับเงินสงเคราะห์จากอัตราเดิม คือ“60 เท่า เป็น 100 เท่าของอัตราค่าจ้างขั้นต่ํา”ระเบียบนี้ได้ประกาศในราชกิจจานุเบกษา เมื่อวันที่ 15 ธันวาคม 2564 และมีผลบังคับใช้ตั้งแต่วันที่ 16 ธันวาคม 2564 เป็นต้นไป ซึ่งลูกจ้างบริษัท บริลเลียนท์ฯ สามารถยื่นคําขอรับเงินสงเคราะห์ได้ที่สํานักงานสวัสดิการและคุ้มครองแรงงานจังหวัดสมุทรปราการ ซึ่งลูกจ้างจะได้รับเงินกองทุนสงเคราะห์ฯ เพิ่มคนละประมาณ 9,930 บาทขึ้นไป วงเงินรวมประมาณ 12 ล้านบาทเศษ และหากยื่นคําร้องภายในสัปดาห์นี้ก็จะได้รับเงินก่อนปีใหม่แน่นอน
นายวรรณรัตน์ กล่าวเพิ่มเติมถึงกรณีที่เรียกร้องให้นําเงินงบกลางมาจ่ายให้กับลูกจ้างก่อน แล้วไปดําเนินการเรียกเก็บจากนายจ้างนั้น ทางกระทรวงแรงงานได้หารือทางสํานักงบประมาณแล้ว ทางกฎหมายการที่นายจ้างค้างจ่ายค่าชดเชยแก่ลูกจ้างเป็นหนี้ระหว่างนายจ้างกับลูกจ้าง กรมสวัสดิการและคุ้มครองแรงงานไม่มีอํานาจหน้าที่จ่ายเงินแทนนายจ้างได้ ตามระเบียบการใช้งบกลางจึงไม่สามารถของบกลางมาเพื่อจ่ายให้กับลูกจ้างในกรณีนี้ได้